苏轼
病中闻子由得告不赴商州三首
病中闻汝免来商，旅雁何时更著行。
远别不知官爵好，思归苦觉岁年长。
著书多暇真良计，従宦无功谩去乡。
惟有王城最堪隐，万人如海一身藏。
近従章子闻渠说，苦道商人望汝来。
说客有灵惭直道，逋翁久没厌凡才。
夷音仅可通名姓，瘿俗无由辨颈腮。
答策不堪宜落此，上书求免亦何哉。
（章子，惇也。
）辞官不出意谁知，敢向清时怨位卑。
万事悠悠付杯酒，流年冉冉入霜髭。
策曾忤世人嫌汝，《易》可忘忧家有师。
此外知心更谁是，梦魂相觅苦参差。